Piet Mouton oor sy pa: 'Mense het lelik geskinder' | Netwerk24
Deur Nellie Brand-Jonker 02 Mei 2018 14:18
Jannie Mouton is 'n groot aanhanger van die kunstenaar Pierneef. Hier staan hy in sy voorhuis voor van sy 13 Pierneef-skilderye. Foto: Jaco Marais
Dis om die "lelike geskindery" stil te kry dat PSG se voorsitter, Jannie Mouton, in 'n persoonlike brief aan beleggers en werknemers hulle meegedeel het dat hy demensie het.
Só het sy seun Piet Mouton, uitvoerende hoof van PSG, Woensdagoggend in 'n telefoniese onderhoud gesê.
"Dis nie op die oomblik baie erg nie. Hier en daar vergeet hy 'n naam en herhaal homself 'n bietjie, maar jy sal nou saam hom kan uiteet en niks agterkom nie."
Hy sê dis hoekom in die brief gesê word dis 'n "vroeë vorm" van demensie.
Lees ook: Jannie Mouton kondig aan hy het demensie
Hy kan nie sê wanneer die toestand by sy pa gediagnoseer is nie. "Dis altyd moeilik om presies daarmee te sê. Dis nie soos kanker of iets nie, dis maar 'n geleidelike ding.
"Hy sal nog baie lank kan funksioneer soos nou. En hy het pille wat help..."
Piet Mouton sê die brief is aan beleggers geskryf sodat mense nie hoef "rond te hardloop en spekuleer nie".
Volgens hom het mense wat dit begin agterkom het, begin spekuleer en toe het dit 'n "geskinder" geraak. "Ons hoor van heinde en verre die stories. Mense skinder lelik en sê Jannie het breinkanker. Daarom het ons besluit om eerder eerlik te wees."
Jannie Mouton, een van die stigters van PSG is, is al vir jare die nie-uitvoerende voorsitter van die groep.
Piet Mouton het die versoek herhaal dat die media hul privaatheid respekteer. Jannie Mouton wil nie nou onderhoude toestaan nie.